钦定古今图书集成/明伦汇编/闺媛典/第365卷 > 《息夫人不言赋》〈以此人不言其义安在为韵〉白敏中
## 钦定古今图书集成/明伦汇编/闺媛典/第365卷 > 《息夫人不言赋》〈以此人不言其义安在为韵〉白敏中

“有一人兮甚美，事二夫兮深耻。不咄咄以怨人，常默
默而伤己。何窈窕兮若彼，而寂寞兮如此？舌虽在而
口不言，身未亡而心已死。殆其丧主失身，去故从新。
初为息侯之妇，今为楚国之嫔。标二八之佳丽，冠三
千之等伦。岂君恩之不至，顾我恨之有因。触类无言，
似峡口为云之女；含情不语，如山头化石之人。守而”
不改，邈矣而心有所在；行之实难，确乎而性有所安。
指逝波于旧宠，比浮云于新欢。得不伫蕙思于心曲，
秘玉声于舌端。于是语笑已而，得意莫期。处喧哗而
不乱，挺节操以自持。翠羽常低，多值敛眉之日；瓠犀
难见，少逢启齿之时。然则动宜三省，情顺九思。似慎
枢机，暗合吉人之象；类含锋刃，潜符《静女》之诗。嗟夫！
秦家之女兮，在德何有；贾氏之妻兮，其言亦苟。谁令
喋喋，驻五马而诮使君之愚；焉用嘻嘻，获一雉而忘
大夫之丑。彼则尔，此则否。外结舌而内结肠，先箝心
而后箝口。既而载离生育，几变寒暄。想蘼芜之不见，
厌芣苢之空繁。势异丝萝，徒新婚而非偶；华如桃李，
虽结子而无言。及夫云梦春游，章华夜侍，永忘一顾
之念，难夺三缄之志。起居有节，惟闻佩玉之声；应对
无词，不吐如兰之气。君王于是崇其意，重其义，命女
史以书之，为《楚宫》之故事。